GLOBÁLNE ZÁVÄZKY

V roku 2015 Európa čelila novým a vyvíjajúcim sa globálnym výzvam. Európska únia reagovala komplexne a včas celým rozsahom svojho politického portfólia a nástrojov, ktoré zahŕňajú diplomatickú, bezpečnostnú, finančnú, obchodnú, rozvojovú a humanitárnu spoluprácu a pomoc.

EÚ celý rok naďalej zohrávala vedúcu úlohu v medzinárodnom úsilí o riešenie kríz a poskytovanie podpory, najmä na Ukrajine, v Sýrii, Iraku a Líbyi. EÚ tiež neúnavne spolupracovala so svojimi medzinárodnými partnermi v boji proti činnostiam Dá’iš.

V roku 2015 boli EÚ a jej členské štáty aj naďalej najväčšími poskytovateľmi rozvojového financovania na svete, pričom sa zároveň presadzovali základné európske hodnoty mieru, bezpečnosti, trvalo udržateľného rozvoja, ľudských práv a znižovania chudoby na celom svete a riešili tak základné príčiny mnohých kríz. Samotná Európska komisia v roku 2015 rozdelila viac ako 10,3 miliardy EUR oficiálnej rozvojovej pomoci (ODA). V tomto roku začal plne fungovať 11. Európsky rozvojový fond (ERF) s dotáciou 30,5 miliardy EUR na obdobie rokov 2014 – 2020.

V roku 2015 pokračoval celosvetový trend zhoršovania katastrof spôsobených ľudskou činnosťou a prírodných katastrof. Európska komisia poskytla humanitárnu pomoc vo výške viac ako 1,4 miliardy EUR vrátane potravín, prístreškov, ochrany, zdravotnej starostlivosti a čistej vody viac ako 120 miliónom ľudí vo viac ako 80 krajinách.

Prostredníctvom súdržnosti politík v záujme rozvoja (PCD) EÚ zohľadňuje rozvojové ciele vo všetkých svojich politikách, ktoré môžu mať vplyv na rozvojové krajiny. V roku 2015 sa v piatej správe EÚ o PCD , ktorú uverejnila Komisia, zdôraznili úspechy a zostávajúce výzvy v oblasti PCD na úrovni EÚ a v členských štátoch.

Úsilie o spoločnú budúcnosť: od miléniových rozvojových cieľov k cieľom trvalo udržateľného rozvoja – program 2030

V roku 2015 bol zaznamenaný významný vývoj v oblasti medzinárodnej spolupráce v oblasti znižovania chudoby, trvalo udržateľného rozvoja, ako aj v oblasti znižovania rizika katastrof. Bol to rok ukončenia miléniových rozvojových cieľov, ktorý ponúkol možnosť reflexie dosiahnutého pokroku a zostávajúcich výziev.

EÚ zohrávala vedúcu úlohu v súbore významných medzinárodných dohôd, ktoré spoločne menia cestu vpred v oblasti medzinárodného rozvoja a spolupráce na nasledujúcich 15 rokov.

Od 25. do 27. septembra 2015 sa medzinárodné spoločenstvo zhromaždilo na pôde OSN v New Yorku, aby prijalo odvážnu a transformačnú novú víziu trvalo udržateľného rozvoja a odstránenia chudoby: „Transformujeme náš svet: program trvalo udržateľného rozvoja do roku 2030“ , ktorá zahŕňala súbor 17 nových cieľov trvalo udržateľného rozvoja.

Septembrový samit OSN bol vyvrcholením dlhého inkluzívneho procesu medzivládnych rokovaní, v ktorom EÚ zohrávala vedúcu úlohu. Oznámenie Komisie o globálnom partnerstve a následné závery Rady preukázali konštruktívne zapojenie EÚ.

Pred samitom sa na tretej Medzinárodnej konferencii OSN o financovaní rozvoja v Addis Abebe v júli 2015 dohodol komplexný balík vykonávacích prostriedkov pre program 2030. V akčnom programe z Addis Abeby sa stanovil nový model trvalo udržateľného rozvoja s dobrou správou vecí verejných ako jeho ústredným prvkom a s dôrazom na zodpovednosť pre všetkých, prednosť domácich opatrení vrátane mobilizácie zdrojov, význam prospešných politík, úlohu súkromného sektora a záväzku voči súdržnosti politík.

ODA bude aj naďalej zohrávať významnú úlohu a EÚ v máji 2015 prijala ambiciózny kolektívny záväzok na dosiahnutie cieľa ODA OSN na úrovni 0,7 % hrubého národného dôchodku (HND) v časovom rámci programu 2030. Jeho súčasťou je osobitný záväzok poskytnúť v krátkodobom horizonte 0,15 % – 0,20 % ODA/HND najmenej rozvinutým krajinám a dosiahnuť 0,20 % v časovom rámci programu 2030. ODA je však len malou súčasťou štruktúry financovania rozvoja. V súlade s akčným programom z Addis Abeby opatrenia EÚ presahujú ODA a pomáhajú spájať pomoc, investície, obchod, mobilizáciu domácich zdrojov a dobré politiky.

Nevyhnutným aktérom na úspešné vykonávanie programu 2030 je aj súkromný sektor. Komisia schválila zapojenie súkromného sektora do rozvoja počínajúc rokom 2014 prostredníctvom vykonávania oznámenia Silnejšia úloha súkromného sektora vzhľadom na dosiahnutie inkluzívneho a udržateľného rastu v rozvojových krajinách .

Komisia v roku 2015 presadzovala štrukturálny dialóg so súkromným sektorom prostredníctvom kľúčových podujatí, akým bolo politické fórum pre rozvoj, sprievodné podujatie súkromného sektora počas Medzinárodnej konferencie o financovaní rozvoja v Addis Abebe, a skupiny odborníkov s členskými štátmi.

Znižovanie rizika katastrof

V marci 2015 na tretej svetovej konferencii o znižovaní rizika katastrof členské štáty OSN prijali sendaiský rámec pre znižovanie rizika katastrof na roky 2015 – 2030, ktorý následne schválilo Valné zhromaždenie OSN. Ako prvá z rozvojových dohôd po roku 2015 je sendaiský rámec základom pre odolný program udržateľného rozvoja založený na informáciách o riziku katastrof.